b'\n_START_ARTICLE_\nAdrien Silva\n_START_SECTION_\nSeurajoukkueura\n_START_PARAGRAPH_\nSilva teki maaliskuussa 2007 ensimm\xc3\xa4isen ammattilaissopimuksensa kasvattajaseuransa Sporting Clube de Portugalin kanssa, joka oli pituudeltaan viisivuotinen. H\xc3\xa4net nostettiin ensimm\xc3\xa4ist\xc3\xa4 kertaa edustusjoukkueeseen tulevaksi kaudeksi 2007\xe2\x80\x932008. Ensimm\xc3\xa4isen ottelunsa maan p\xc3\xa4\xc3\xa4sarjassa Primeira Ligassa h\xc3\xa4n pelasi 17. elokuuta 2007 Acad\xc3\xa9mica Coimbraa vastaan. H\xc3\xa4n voitti Portugalin cupin 2008._NEWLINE_Silva pelasi syyskaudella 2010 lainasopimuksella Maccabi Haifassa voittaen Israelin-mestaruuden. Vuoden 2011 alusta h\xc3\xa4n pelasi puolentoista vuoden ajan lainalla Acad\xc3\xa9mica de Coimbrassa, jossa voitti Portugalin cupin 2012. Syksyst\xc3\xa4 2012 l\xc3\xa4htien h\xc3\xa4n on pelannut Sportingissa. H\xc3\xa4n voitti Portugalin cupin ja supercupin 2015.\n_START_SECTION_\nMaajoukkueura\n_START_PARAGRAPH_\nSilva pelasi Portugalin 16-, 17-, 18-, 19- ja 21-vuotiaiden maajoukkueissa. Portugalin jalkapallomaajoukkueessa h\xc3\xa4n pelasi ensimm\xc3\xa4isen kerran maaottelussa Argentiinaa vastaan marraskuussa 2014. Ensimm\xc3\xa4isen arvokilpailujen karsintaottelunsa h\xc3\xa4n pelasi EM-karsintaottelussa Armeniaa vastaan kes\xc3\xa4kuussa 2015. Ensimm\xc3\xa4isen arvokilpailujen lopputurnauksen ottelunsa h\xc3\xa4n pelasi Kroatiaa vastaan EM-kilpailujen 2016 ensimm\xc3\xa4isell\xc3\xa4 pudotuspelikierroksella. H\xc3\xa4n pelasi my\xc3\xb6s turnauksen loput kolme ottelua, kaikki avauskokoonpanossa, Portugalin voittaessa Euroopan-mestaruuden.'